FI Euroopan unionin virallinen lehti CE 84/120

(2004/C 84 E/0156)

KIRJALLINEN KYSYMYS E-3934/03

esittäjä(t): Erik Meijer (GUE/NGL) komissiolle

(19. joulukuuta 2003)

Aihe: Yhdysvalloissa vakinaisesti asuvien ja työskentelevien eurooppalaisten Yhdysvaltoihin palaamisen kieltämiseen johtavat Yhdysvaltain soveltamat viisumimääräykset

1. Onko komissio tietoinen siitä, että EU:n jäsenvaltion kansalaisuuden omaavat henkilöt voivat vierailla ilman viisumia Amerikan Yhdysvalloissa, mutta että vuodesta 2003 lähtien sama ei koske Yhdysvalloissa asuvia ja työskenteleviä eurooppalaisia, joilla on oltava asiointiviisumi ulkomailta palatessaan ja jotka muiden vierailijoiden tapaan myös joutuvat luopumaan oikeudestaan turvautua asianajajaan oikeudenkäynneissä viranomaisia vastaan?

2. Onko komissio tietoinen myös siitä, että Yhdysvaltojen tulliviranomaiset voivat kieltää jo pitkään Yhdysvalloissa asuneita tai Yhdysvaltojen kansalaisuuden omaavan henkilön kanssa avioituneita eurooppalaisia palaamasta Yhdysvaltoihin vierailijana perustellen päätöstään sillä, että kyseiset eurooppalaiset pyrkivät pääsemään laittomasti Yhdysvaltoihin perusteettomien väitteiden turvin, minkä johdosta heidät voidaan pakottaa poistumaan maasta ja heitä voidaan kieltää palaamasta Yhdysvaltoihin viiteen vuoteen?

3. Onko komissio havainnut jo merkkejä siitä, että tämä paluun kieltäminen on tai siitä on tulossa väline, jolla Yhdysvalloissa asuvia eurooppalaisia painostetaan myymään asuntonsa ja yrityksensä mahdollisimman alhaiseen hintaan ja eroamaan toimistaan Yhdysvaltojen kansalaisuuden omaavien henkilöiden eduksi?

4. Onko EU:n jäsenvaltioilla käytettävissään vastaavia keinoja, joilla ne voivat evätä Yhdysvaltojen kansalaisuuden omaavilta henkilöiltä oikeuden sijoittautua maahan tai palata sinne tai työskennellä siellä? Sovelletaanko kyseistä oikeutta myös käytännössä ja poistetaanko amerikkalaisia ilman, että he ovat syyllistyneet rikoksiin, sen nojalla Euroopasta ja kielletään palaamasta tänne pitkään aikaan?

5. Millä tavoin Yhdysvalloissa asuvien eurooppalaisten oikeudet ja velvollisuudet ja heidän poistamisensa Yhdysvalloista yhdenmukaistetaan Euroopassa asuvien yhdysvaltalaisten vastaavien oikeuksien ja velvollisuuksien kanssa vastavuoroisuusperiaatteen mukaisesti? Milloin tämä tapahtuu?

Lähde: TV-kanavan Nederland 2 Twee Vandaag -ajankohtaisohjelma 9. joulukuuta 2003.

António Vitorinon komission puolesta antama vastaus

(25. helmikuuta 2004)

Komission tiedossa ei ole, että Yhdysvaltain viranomaiset kieltäisivät paluun Yhdysvaltoihin sellaisilta EU:n jäsenvaltioiden kansalaisilta, joilla on voimassa oleva oleskelulupa Yhdysvalloissa ja jotka täyttävät laillisen maahantulon ja oleskelun ehdot. Komission tietoon ei myöskään ole tullut minkäänlaista näyttöä siitä, että Yhdysvaltain viranomaiset olisivat yrittäneet luoda arvoisan parlamentin jäsenen mainitsemaa käytäntöä.

Tiedotusvälineissä huomiota herättäneiden viimeaikaisten tapahtumien valossa komissio kuitenkin haluaa painottaa, että useimmat EU:n kansalaiset, joilla on koneellisesti luettava passi ja joiden lyhytaikaisen Yhdysvalloissa oleskelun syynä on lomamatka tai lyhytkestoinen työmatka, kuuluvat Yhdysvaltain viisumivapausohjelman piiriin. Kaikissa muissa tapauksissa, esimerkiksi perheiden yhdistämistä varten, tarvitaan viisumi, jota maahantulijan on yleensä etukäteen anottava maassaan sijaitsevasta Yhdysvaltain konsulaatista tai jota myös Yhdysvaltain kansalaisuuden omaava perheenjäsen voi anoa. Ne maahantulijat, jotka ovat saaneet viisumin konsulaatista, voivat vedota maahantuloasioita käsittelevään tuomariin, jos he kohtaavat ongelmia Yhdysvaltoihin saapuessaan.

Eri menettelyä sovelletaan niihin henkilöihin, joiden viisumianomusta ei vielä ole käsitelty tai jotka eivät ole etukäteen anoneet viisumia esimerkiksi siksi, että uskoivat kuuluvansa viisumivapausohjelman piiriin. Yhdysvaltain viranomaiset voivat evätä maahantuloluvan näiltä henkilöiltä, mikäli he yrittävät saada oleskeluluvan väärin perustein tai jos he aiemmin ovat rikkoneet maahantulosäännöksiä. Siinäkin tapauksessa, että näiden henkilöiden kohdalla olisi jo käynnissä toinen maahantulomenettely tai viisumianomuksen käsittely, maahantuloviranomaiset voivat poistaa heidät maasta välittömästi maahantulopaikassa, ilman että heillä olisi mahdollisuutta siinä vaiheessa turvautua oikeuskeinoihin. Kaikki riita-asiat on selvitettävä ulkomailta käsin konsulaatin avustuksella.

EU:n jäsenvaltioissa on periaatteessa käytössä yhteneväiset järjestelmät, joilla pyritään takaamaan maahantulo- tai oleskelulupahakemusten käsittely ennen maahantuloa ulkomaisissa konsulinvirastoissa. Raja-asemilla myönnetään maahantulolupia vain hyvin poikkeuksellisissa tapauksissa. Jäsenvaltioilla on oikeus evätä maahanpääsy kaikilta kolmansien maiden kansalaisilta, jotka eivät täytä maahantulo- tai oleskeluluvan myöntämisehtoja. Tämä koskee myös Yhdysvaltain kaltaisten kolmansien maiden kansalaisia, joilta ei vaadita lyhytkestoista viisumia heidän ylittäessään unionin ulkorajoja. Mikäli viranomaiset toteavat, ettei maahantulon tarkoitus kuulu viisumivapauden piiriin, kyseinen henkilö voidaan poistaa maasta. Mahdollisuus turvautua oikeuskeinoihin tällaisten päätösten kumoamiseksi vaihtelee eri jäsenvaltioiden välillä.

Lisäksi voidaan poistaa maasta sellaiset henkilöt, joiden oleskeluaika ylittää viisumivapauteen oikeuttavat kolme kuukautta. Niin ikään sellaisilta henkilöiltä, jotka ovat rikkoneet maahanmuuttolakia, voidaan kansallisen lainsäädännön nojalla evätä laillinen paluuoikeus maahan. Paluukiellon kesto riippuu siis kansallisesta lainsäädännöstä.

Komission hallussa ei ole sellaisia Yhdysvaltain kansalaisia koskevia konkreettisia lukuja, joihin olisi jäsenvaltioissa sovellettu maastapoistamismenettelyjä.